會稽頌  其六
作者：諸葛興
朝代：宋

paragraphs: 典午西兮金谷輩，渡而東兮藹多士。
嘉內史兮屏浮華，淡物累兮頤天粹。
升冶城兮遐想，友東山兮雅志。
修禊事兮蘭亭，觴曲水兮群英。
追雩風兮涵泳，渺萬化兮均平。
紀清遊兮感慨，剡形忘兮神詣。
蔚翔鳳兮一札，寶連城兮千祀。
太傅起兮爲蒼生，扶晉鼎兮蹙苻秦。
內史歸兮樂山水，師萬石兮飭子孫。
出與處兮兩賢，意易地兮皆然。